KOMISSION TÄYTÄNTÖÖNPANOASETUS (EU) 2022/2363,

annettu 2 päivänä joulukuuta 2022,

neuvoston asetuksesta (EY) N:o 1967/2006 myönnetyn, suojeltavien luontotyyppien yläpuolella tapahtuvan kalastuksen kieltämistä, vähimmäisetäisyyttä rannikolta ja veden vähimmäissyvyyttä koskevan poikkeuksen jatkamisesta kalastettaessa gangui-troolareilla tietyillä Ranskan aluevesillä (Provence-Alpes-Côte d’Azur)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) sekä erityisesti sen 4 artiklan 5 kohdan ja 13 artiklan 5 ja 10 kohdan,

sekä katsoo seuraavaa:

(1) Komissio antoi 2 päivänä kesäkuuta 2014 täytäntöönpanoasetuksen (EU) N:o 586/2014 (2), jossa vahvistettiin ensimmäistä kertaa poikkeus asetuksen (EY) N:o 1967/2006 4 artiklan 1 kohdasta ja 13 artiklan 1 ja 2 kohdasta gangui-troolareiden käytölle tietyillä Ranskan aluevesillä (Provence-Alpes-Côte d’Azur) 6 päivään kesäkuuta 2017 saakka. Kyseisen poikkeuksen voimassaoloaikaa jatkettiin komission täytäntöönpanoasetuksella (EU) 2018/693 (3), jonka voimassaolo päättyi 11 päivänä toukokuuta 2020. Kyseisen poikkeuksen voimassaoloaikaa jatkettiin edelleen komission täytäntöönpanoasetuksella (EU) 2021/141 (4), jonka voimassaolo päättyi 11 päivänä toukokuuta 2022.

(2) Komissio vastaanotti 17 päivänä maaliskuuta 2022 Ranskalta pyynnön poikkeuksen voimassaolon jatkamisesta. Ranska toimitti poikkeuksen uusimiselle ajantasaiset tieteelliset ja tekniset perustelut, muun muassa Ranskan 13 päivänä toukokuuta 2014 asetuksen (EY) N:o 1967/2006 19 artiklan mukaisesti hyväksymän hoitosuunnitelman (5) täytäntöönpanokertomuksen, VMS-transpondereiden toimittamia tietoja, jäljempänä ’VMS-tiedot’, käyttäen gangui-jalanjäljestä vuonna 2021 laaditun arvion sekä kalastuksen ympäristövaikutusten riskinarvioinnin. Gangui-jalanjälkeä koskeva analyysi osoittaa, että gangui-kalastus vaikuttaa 21 prosenttiin Ranskan hoitosuunnitelman kattamalla alueella sijaitsevasta Posidonia oceanica -meriheinää kasvavan merenpohjan alasta ja 7,6 prosenttiin Ranskan aluevesillä sijaitsevasta Posidonia oceanica -meriheinää kasvavan merenpohjan alasta.

(3) Tieteellis-teknis-taloudellinen kalastuskomitea (STECF) (6) arvioi maaliskuussa 2022 pitämässään 69. täysistunnossa poikkeuksen voimassaolon jatkamista koskevaa pyyntöä, mukaan lukien tueksi esitettyjä tietoja ja täytäntöönpanokertomusta. STECF otti huomioon Ranskan viranomaisten toimet gangui-kalastuksen hallinnoimiseksi ja totesi, että Ranskan pyyntö on asetuksen (EY) N:o 1967/2006 asiaa koskevien säännösten mukainen. STECF pani kuitenkin merkille, että raskaslevyisten ganguiden on arvioitu mahdollisesti vahingoittavan Posidonia oceanica -meriheinää kasvavaa merenpohjaa.

(4) Ranska tarkisti 18 päivänä elokuuta 2022 STECF:n tekemien huomioiden jälkeen Välimerellä harjoitettavaa ammattikalastusta koskevista teknisiä määräyksiä annettua ministeriön päätöstään (7) gangui-kalastuksen ovien painon muuttamisen osalta raskaiden ovien kieltämiseksi.

(5) STECF totesi myös, että Ranskan toimittamien tietojen perusteella ei ole mahdollista arvioida hyödynnettävien kantojen tilaa. Komissio katsoo kuitenkin, että tämän kalastuksen vaikutusta kantoihin olisi arvioitava kyseisen kalastuksen todellisen laajuuden perusteella. Vuonna 2022 luvan sai vain yhdeksän kalastusalusta, joista seitsemän on käytössä. Lisäksi pyyntiponnistus ja saaliit vähenivät asteittain yhdessä alusten lukumäärän vähenemisen kanssa (75 %:n vähennys vuodesta 2014). Tämä vastaa samanlaista kalastuksen vaikutusten vähenemistä kantoihin, mikä jatkuu Ranskan hoitosuunnitelmassa vahvistetun nykyisen asteittaisen luopumismekanismin puitteissa.

(6) Pyydetty poikkeus koskee aluksia, joiden pituus on enintään 12 metriä ja moottoriteho enintään 85 kW ja joilla on perinteisesti Posidonia oceanica -meriheinää kasvavan merenpohjan yläpuolella käytetyt pohjassa vedettävät verkot asetuksen (EY) N:o 1967/2006 4 artiklan 5 kohdan ensimmäisessä alakohdassa edellytetyn mukaisesti.

(7) Kyseinen kalastus vaikuttaa alle 33 prosenttiin Posidonia oceanica -meriheinää kasvavasta merenpohjasta Ranskan hoitosuunnitelman kattamalla alueella ja alle 10 prosenttiin Ranskan aluevesillä olevasta Posidonia oceanica -meriheinää kasvavasta merenpohjasta, mikä vastaa asetuksen (EY) N:o 1967/2006 4 artiklan 5 kohdan ensimmäisen alakohdan ii ja iii alakohdassa vahvistettuja enimmäismääriä.

(8) Mannerjalustan kapeudesta johtuen asiaan liittyy tiettyjä erityisiä maantieteellisiä rajoitteita.

(9) Kalastuksella ei ole merkittävää vaikutusta meriympäristöön.

(10) Gangui-troolareilla kalastetaan useampia eri lajeja, jotka vastaavat yhtä ekologista lokeroa. Tällä pyydyksellä saatavan saaliin koostumus on erityisesti pyydettyjen lajien moninaisuuden osalta erilainen kuin millään muulla pyydyksellä saatavan saaliin koostumus. Sen vuoksi kyseistä kalastusta ei voida harjoittaa muilla pyydyksillä.

(11) Pyyntö koskee aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan hoitosuunnitelmaa, jonka Ranska on asetuksen (EY) N:o 1967/2006 13 artiklan 9 kohdan mukaisesti laatinut.

(12) Ranskan pyytämä poikkeus koskee hoitosuunnitelmassa yksilöityjä yhdeksää luvan saanutta alusta, joiden kokonaisteho on 434 kW ja joista vain seitsemän oli käytössä vuonna 2021. Tämä merkitsee pyyntiponnistuksen pienenemistä 75 prosentilla luvan saaneiden alusten lukumäärän osalta vuoteen 2014 verrattuna, jolloin poikkeus koski 36:ta Ranskan hyväksytyssä hoitosuunnitelmassa mainittua luvan saanutta alusta. Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

(13) Lisäksi Ranskan hyväksymässä hoitosuunnitelmassa taataan, ettei pyyntiponnistus suurene tulevaisuudessa, kuten asetuksen (EY) N:o 1967/2006 13 artiklan 9 kohdassa edellytetään. Kalastuslupia myönnetään ainoastaan mainituille yhdeksälle alukselle, joiden kokonaisteho on 434 kW ja joille Ranska on jo myöntänyt luvan kalastaa.

(14) Lisäksi Ranskan hoitosuunnitelmassa määrätään, että gangui-kalastuslupa on peruutettava, kun asianomainen luvan saanut alus korvataan uudella tai kun aluksen päällikkö myy aluksensa tai luopuu toiminnasta. Sen vuoksi komissio toteaa, että tämän säännöksen vaikutuksena on tämän kalastuksen asteittainen lopettaminen, mikä myös vastaavasti vähentää kalastuksen vaikutusta kantoihin.

(15) Pyydetty poikkeus täyttää Euroopan parlamentin ja neuvoston asetuksen (EU) 2019/1241 (8) 8 artiklan 1 kohdan ja liitteessä IX olevan B osan I jakson vaatimukset, jotka koskevat vedettävien pyydysten silmäkokoja, koska se koskee troolareita, joissa käytetään vähintään 40 millimetrin silmäkoon verkkoja, eikä gangui-trooliverkossa käytetä alle 40 millimetrin neliösilmäkokoa.

(16) Kyseinen kalastustoiminta ei vaikuta muita pyydyksiä kuin trooleja, nuottia tai muita vedettäviä verkkoja käyttävien alusten toimintaan, asetuksen (EY) N:o 1967/2006 13 artiklan 9 kohdan mukaisesti.

(17) Gangui-troolarien toimintaa säännellään Ranskan hoitosuunnitelmassa, jotta voidaan varmistaa, että asetuksen (EU) 2019/1241 liitteessä IX olevassa A kohdassa mainittujen lajien saaliit ovat hyvin vähäiset, kuten asetuksen (EY) N:o 1967/2006 13 artiklan 9 kohdassa edellytetään.

(18) Gangui-troolareilla ei pyydetä pääjalkaisia, kuten asetuksen (EY) N:o 1967/2006 13 artiklan 9 kohdassa edellytetään.

(19) Ranskan hoitosuunnitelmassa vahvistetaan valvontasuunnitelma, johon sisältyy kalastustoiminnan valvontatoimia, joista säädetään asetuksen (EY) N:o 1967/2006 4 artiklan 5 kohdan viidennessä alakohdassa ja 13 artiklan 9 kohdan kolmannessa alakohdassa. Hoitosuunnitelmaan sisältyy myös kalastustoiminnan kirjaustoimia, joten neuvoston asetuksen (EY) N:o 1224/2009 (9) 14 artiklassa vahvistetut edellytykset täyttyvät.

(20) Pyydetty poikkeus täyttää sen vuoksi asetuksen (EY) N:o 1967/2006 4 artiklan 5 kohdassa ja 13 artiklan 5 ja 9 kohdassa säädetyt edellytykset, ja se olisi myönnettävä.

(21) Ranskan olisi raportoitava komissiolle hyvissä ajoin ja hoitosuunnitelmaansa sisältyvän valvontasuunnitelman mukaisesti.

(22) Poikkeuksen voimassaolon kestoa olisi rajoitettava, jotta asianmukaiset korjaavat hoitotoimenpiteet voitaisiin toteuttaa nopeasti, jos komissiolle toimitettavasta raportista käy ilmi, että hyödynnettävien kantojen suojelun taso on heikko, ja samalla luotaisiin mahdollisuus vankentaa tieteellistä pohjaa hoitosuunnitelman parantamiseksi.

(23) Koska täytäntöönpanoasetuksella (EU) 2021/141 myönnetyn poikkeuksen voimassaolo päättyi 11 päivänä toukokuuta 2022, tätä asetusta olisi oikeudellisen jatkuvuuden varmistamiseksi sovellettava 12 päivästä toukokuuta 2022. Oikeusvarmuuden vuoksi tämän asetuksen olisi tultava voimaan kiireellisesti.

(24) Tällainen taannehtiva soveltaminen ei vaikuta oikeusvarmuuden ja luottamuksensuojan periaatteisiin, koska kyseinen kalastus on kuulunut jatkuvasti rannalta vedettäviä nuottia koskevan Ranskan hoitosuunnitelman piiriin.

(25) Tämä asetus ei vaikuta komission kantaan siitä, onko tämän poikkeuksen soveltamisalaan kuuluva toiminta unionin muun lainsäädännön, erityisesti neuvoston direktiivin 92/43/ETY (10), mukainen.

(26) Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 4 artiklan 1 kohdan ensimmäistä alakohtaa, 13 artiklan 1 kohdan ensimmäistä alakohtaa ja 13 artiklan 2 kohtaa ei sovelleta Ranskan aluevesillä Provence-Alpes-Côte d’Azurin alueen rannikon edustalla gangui-troolareihin, jotka täyttävät seuraavat vaatimukset: a) niillä on rekisterinumero, joka mainitaan Ranskan asetuksen (EY) N:o 1967/2006 19 artiklan mukaisesti hyväksymässä hoitosuunnitelmassa; b) niillä on kyseisen kalastuksen osalta kirjattuja saaliita yli viiden vuoden ajalta, eivätkä ne aiheuta sallitun pyyntiponnistuksen suurenemista tulevaisuudessa; c) niillä on kalastuslupa, ja ne noudattavat toiminnassaan Ranskan asetuksen (EY) N:o 1967/2006 19 artiklan mukaisesti hyväksymää hoitosuunnitelmaa.

2 artikla Raportointi Ranskan on toimitettava komissiolle yhden vuoden kuluessa tämän asetuksen voimaantulosta raportti, joka on laadittu 1 artiklan c alakohdassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 12 päivän toukokuuta 2022 ja 11 päivän toukokuuta 2024 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 36, 8.2.2007, s. 6.

(2) Komission täytäntöönpanoasetus (EU) N:o 586/2014, annettu 2 päivänä kesäkuuta 2014, suojeltavien luontotyyppien yläpuolella tapahtuvan kalastuksen kieltämistä sekä sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-trooleilla tietyillä Ranskan aluevesillä (Provence-Alpes-Côte d’Azur) (EUVL L 164, 3.6.2014, s. 10).

(3) Komission täytäntöönpanoasetus (EU) 2018/693, annettu 7 päivänä toukokuuta 2018, suojeltavien luontotyyppien yläpuolella tapahtuvan kalastuksen kieltämistä, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-troolareilla tietyillä Ranskan aluevesillä (Provence-Alpes-Côte d’Azur) (EUVL L 117, 8.5.2018, s. 13).

(4) Komission täytäntöönpanoasetus (EU) 2021/141, annettu 5 päivänä helmikuuta 2021, suojeltavien luontotyyppien yläpuolella tapahtuvan kalastuksen kieltämistä, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-troolareilla tietyillä Ranskan aluevesillä (Provence-Alpes-Côte d’Azur) (EUVL L 43, 8.2.2021, s. 10).

(5) Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français (Ranskan lipun alla purjehtivien alusten kurenuotalla, pohjaharalla, rannalta vedettävällä nuotalla ja gangui-trooleilla Välimerellä harjoittamaa ammattikalastusta koskevien hoitosuunnitelmien hyväksymisestä 13 päivänä toukokuuta 2014 annettu päätös) (Ranskan tasavallan virallinen lehti JORF nro 122, 27.5.2014, s. 8669).

(6) https://stecf.jrc.ec.europa.eu/reports/plenary/-/asset_publisher/oS6k/document/id/26714623

(7) Ammattikalastuksen teknisistä säännöistä Manner-Ranskan edustalla Välimeren rannikolla 19 päivänä joulukuuta 1994 annetun päätöksen muuttamisesta 18 päivänä elokuuta 2022 annettu päätös) (Ranskan tasavallan virallinen lehti JORF nro°0194, 23.8.2022).

(8) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(9) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(10) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).